
E L Ő T E R J E S Z T É S

Sülysáp Város Önkormányzata Képviselő-testületének

2016. március 23-án tartandó munkaterv szerinti ülésére

11. napirendhez

Tárgy: Gáncsos Dávid vételi ajánlata a Sülysáp 2432 hrsz. alatti ingatlanra (zártkert)
Tisztelt Képviselő-testület!
A településrendezés, építésügy korábbi rendszere az elmúlt időszakban átalakult, az Országgyűlés 2012 októberében jelentős mértékben módosította az épített környezet alakításáról és védelméről szóló 1997. évi LXXVIII. törvény (továbbiakban: Étv.) rendelkezéseit. Ezzel összefüggésben 2013. január l-jén hatályba lépett egy új, a településfejlesztési koncepcióról, az integrált településfejlesztési stratégiáról (ITS) és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet (továbbiakban: Kormányrendelet). 
A módosítások nyomán az Étv.-ből kikerültek a településfejlesztési koncepció, az integrált településfejlesztési stratégia és a településrendezési eszközök egyeztetésére vonatkozó előírások, amelyeket újraszabályozva a Kormányrendelet tartalmaz.

Az új jogszabály nagyobb hangsúlyt fektet a tervkészítés minél szélesebb körű nyilvánosságának megteremtésére, ezért bevezeti, illetve nevesíti a partnerségi egyeztetés intézményét, melyet a településfejlesztési dokumentumok (településfejlesztési koncepció, ITS) és a településrendezési eszközök (településszerkezeti terv, helyi építési szabályzat és szabályozási terv) készítésének, módosításának véleményezési eljárásaiban kell a jövőben alkalmazni. 
Megjegyzendő, hogy a tervek eddig is a nyilvánosság (lakosság, különböző érdekképviseleti, civil és gazdálkodó szervezetek, egyházak) bevonásával készületek, azonban az új szabályok alapján ezt már kötöttebb módon, a partnerségi egyeztetés helyben megállapított és előre rögzített szabályai szerint kell megvalósítani.

Ez a kérdéskör azért érinti most közvetlenül Önkormányzatunkat, mert – mint bizonyára emlékezetes – a Képviselő-testület a közelmúltban döntött arról, hogy elvégezteti a település rendezési tervének teljeskörű felülvizsgálatát, és a Kormányrendelet 29. §-a szerint az önkormányzatnak a tervezés előtt döntenie kell a partnerségi egyeztetés szabályairól.

Ennek keretében meg kell határozni:

a) az egyeztetésben résztvevő érintettek (lakosság, érdekképviseleti, civil és gazdálkodó szervezetetek, egyházak), tájékoztatásának módját és eszközeit,

b) a javaslatok, vélemények dokumentálásának, nyilvántartásának módját,

c) az el nem fogadott javaslatok, vélemények indokolásának módját, a dokumentálásuk, nyilvántartásuk rendjét,

d) az elfogadott koncepció, stratégia és településrendezési eszközök nyilvánosságát biztosító intézkedéseket.

Mindezek alapján elkészítettük a partnerségi egyeztetés helyi szabályozásának tervezetét; kérem annak szíves megvitatását, és elfogadását.

Sülysáp, 2016. március 18.

Horinka László s.k.

polgármester
…/2016. (III. 23.) ÖKT határozati javaslat

Sülysáp Város Önkormányzatának Képviselő-testülete Sülysáp Város településfejlesztési és településrendezési eszközeinek elfogadásával kapcsolatos partnerségi egyeztetés szabályait a 314/2012. (XI. 8.) Korm. rendelet 29. §-a alapján a mellékletben foglaltak szerint állapítja meg.

Határidő: azonnal
Felelős: polgármester
Melléklet a …/2016. (III. 23.) ÖKT határozathoz

SÜLYSÁP VÁROS TELEPÜLÉSFEJLESZTÉSI ÉS TELEPÜLÉSRENDEZÉSI ESZKÖZEI PARTNERSÉGI EGYEZTETÉSÉNEK SZABÁLYAI 

Sülysáp Város Önkormányzatának Képviselő-testülete Sülysáp Város településfejlesztési és településrendezési eszközei partnerségi egyeztetésének szabályait a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet 29. §-a alapján a következők szerint állapítja meg:
I. A partnerségi egyeztetés érintettjei

1. A partnerségi egyeztetésben résztvevők (a továbbiakban: partnerek) köre:

a) Sülysáp Város lakossága,

b) a településen székhellyel rendelkező vagy tevékenységüket helyben kifejtő érdekképviseleti és civil szervezetek,
c) a településen székhellyel vagy telephellyel rendelkező gazdálkodó szervezetek,
d) a településen működő elismert egyházak,
e) a környezet védelmének általános szabályairól szóló 1995. évi LIII. törvény 98. § (2) a) pontja alapján a településrendezési eszközök véleményezési eljárásába bejelentkező környezetvédelmi szervezetek.
II. A partnerek tájékoztatásának módja és eszközei
2. A partnerek tájékoztatását, valamint véleménynyilvánítását és javaslattételét az önkormányzat a következő módokon és eszközökkel biztosítja:

a) A Sülysápi Polgármesteri Hivatalban (cím: 2241 Sülysáp, Szent István tér 1.; a továbbiakban: Polgármesteri Hivatal), valamint a honlapján (www.sulysap.hu) folyamatosan biztosítja az egyeztetési folyamat szempontjából releváns dokumentumok hozzáférhetőségét. 
b) A Sülysápi Hírforrás című havi lapjában rendre tájékoztatást tesz közzé a településfejlesztési/településrendezési eljárás aktuális állásáról, és az egyeztetésbe való bekapcsolódás lehetőségeiről.
c) Az egyeztetési anyagok véleményezésére, javaslatok megtételére lehetőség van a Polgármesteri Hivatalban írásban vagy szóban, illetve az onkormanyzat@sulysap.hu e-mailcímen keresztül elektronikus levélben.

3. A részvétel lehetősége az egyes eljárásokban:
	Dokumentum
	Alkalmazandó eljárás
	Az eljárás szakaszai

	
	
	előzetes tájékoztatási
	véleményezési

	településfejlesztési koncepció
	sajátos szabály
	X
	X

	integrált településfejlesztési stratégia
	sajátos szabály
	-
	X

	településrendezési eszközök (településszerkezeti terv, helyi építési szabályzat)
	teljes
	X
	X

	
	egyszerűsített
	-
	X

	
	tárgyalásos
	-
	X


4. Az egyes eljárástípusok sajátosságai: 
a) Teljes eljárás: az előzetes tájékoztatási szakaszban a beérkezett javaslatok rögzítésére kerül sor és a véleményezési szakaszban történik az eltérő vélemények egyeztető tárgyaláson való tisztázása. Ezt követően a Képviselő-testülettel ismertetni kell a véleményeket és a tárgyalás jegyzőkönyvét, amely ez alapján dönt azok elfogadásáról.
b) Egyszerűsített eljárás: nincs előzetes tájékoztatási szakasz, a véleményezési szakasszal indul, melynél ugyanúgy kell eljárni a partnerek véleményének kezelésével, mint a teljes eljárásban.
c) Tárgyalásos eljárás: a településrendezési eszközt a partnerségi egyeztetéssel
egyidejűleg kell elkészíteni, nincs külön véleményezési szakasz, az eljárásban az egyeztető tárgyalás alkalmával kell minden véleményt tisztázni.

5. Az előzetes tájékoztatás során a polgármester meghatározza a megindított településfejlesztési vagy településrendezési tervezés tárgyát, hogy azzal kapcsolatban a tájékoztatóban meghatározott határidőig a partnerek előzetes észrevételt tehessenek. Az előzetes tájékoztatás során a polgármester a partnerségi fórum(ok)on való részvételre is felhívhatja a partnereket, amelyre szintén a megadott határidőig lehet jelentkezni.
6. A véleményezési szakaszban lakossági, illetve partnerségi fórum is tartható. A fórumot a polgármester hívja össze, oly módon, hogy annak időpontja előtt legalább 1 héttel az értelmezéshez szükséges részletezettségű és szükség esetén alátámasztó munkarészeket is tartalmazó egyeztetési anyag a 2. pontban foglalt módokon megismerhető legyen a partnerek számára. A lakossági fórumról jegyzőkönyv készül. A lakossági fórumon a partnerek szóban, illetőleg a fórumot követő 8 napon beül írásban tehetnek észrevételt az 1. pontban megadott módokon.
III. A javaslatok, vélemények dokumentálásának módja, 
az el nem fogadott javaslatok, vélemények kezelése
7. A beérkezett véleményeket a Főépítész (Polgármesteri Hivatal) nyilvántartásba veszi (beiktatja), illetve továbbküldi a fejlesztési dokumentum, településrendezési eszköz készítésével megbízott tervezőnek. A tervező a véleményeket, javaslatokat összegzi és indoklással ellátott szakmai javaslatot készít a Főépítész részére.
8. A tervezői javaslat alapján a Főépítész valamennyi érdemi észrevételre választ állít össze, melyben külön megindokolja az el nem fogadott véleményekre, javaslatokra adott válaszát. A főépítészi összefoglaló az 2. pont szerint közzétételre kerül, illetőleg az el nem fogadott javaslatok, vélemények indoklás a javaslattevőnek közvetlenül is megküldésre kerül. 

IV. Az elfogadott dokumentumok nyilvánosságát biztosító intézkedések
9. Valamennyi településfejlesztési/településrendezési dokumentum elfogadásának kihirdetését követő 10 napon belül a Főépítész a dokumentumot – az erre vonatkozó felhívás kíséretében – közzéteszi az 2. pontban meghatározott módokon.

10. Az elfogadott dokumentumok feltöltésre kerülnek a www.terport.hu címen található szakmai portálra is.

V. A szabályzat alkalmazása és hatálya
11. A szabályzatban foglaltak betartásáért a polgármester, a jegyző és a főépítész felelős.

12. Jelen partnerségi egyeztetési szabályzat az elfogadásától a visszavonásáig hatályos.

